LidanRubinov/Halacha-QA huggingface dataset:
שאלה: ביטול תחנון אצל חסידים: אני בחור ספרדי ויוצא לי כשאני חוזר מהבסיס להתפלל בבית כנסת של חסידים.יש שם המון דברים שאני בביהכנ"ס הזה אך ישנה תופעה שמאוד מפריעה לי.ישנם פעמים בהם מדלגים על תחנון מכל מיני סיבות מוזרות: אם יש לחזן יארצייט או שפעמים גם חלק מהחסידים שאני שואל מדוע דלגו על תחנון אינם יודעים מדוע. 1)מה לעשות במצב כזה שהרי אין לי תחושה וסיבה לדלג על התחנון, אין לי שמחה כלל בזה. 2)מה הסיבה שיש כל כך הרבה בעיות סביב התחנון אצל החסידים?? עברתי על שאלות רבות באתר בנוגע לתחנון ואני רואה שזו לא בעיה רק אצלנו. לכת"ר.
תשובה: אכן אם אין סיבה נראית לעין שכתובה בהלכה עליך לומר תחנון ביחיד. לחסידים יש מסורות שונות שלא אומרים תחנון במועדים שונים וכנראה שיש להם על מי לסמוך. הרב רואי מרגלית
שאלה: שיחה עם אשה: האם מותר לדבר עם אישה דברים טכניים? ואני אפרט: אשתו של חבר טוב שלי רצתה לערוך מסיבת הפתעה לבעלה ולצורך זאת התקשרה לחבריו ובכללם אני. אני בתור חבר קרוב רציתי ליעץ לה מספר רעיונות ליעול המסיבה השאלה האם מותר לי לדבר איתה דברים אלו משום שהם דברים טכניים או שאסור? נ.ב. אשתי קשה לה עם זה
תשובה: דברים טכניים בתמצות אפשר, והכי טוב לשתף את אשתך ברעיונות שעלו לך ושגם היא תציע רעיונות, ואולי אף תציע לאשתך שהיא בעצמה שתתקשר לאשת החבר עם הרעיונות, ואז לא יפריע לאשתך כי היא תהיה שותפה בענין. כמובן שהמסיבה עצמה צריכה להיות ברוח ההלכה (צנועה) ולא מסיבה של סתם הוללות. הרב רואי מרגלית.
שאלה: זיהוי יין מבושל: איפה אפשר להשיג רשימה של היינות המבושלים? אני מלמד באולפן גיור והם לא תמיד מצליחים לזהות איזה יין מבושל ואיזה לא - לכן כדי להקל עליהם הצעתי שאני אחפש רשימה.
תשובה: אינני חושב שאפשר להשיג כי לכל חברה יש יינות מבושלים ולא מבושלים. הדרך הפשוטה היא לראות על הבקבוק אם כתוב שהיין עבר פסטור ב-85 מעלות אזי דינו כמבושל. בד"כ ניתן לראות שמיצי ענבים והיינות המתוקים רובם מבושלים, לעומת היבשים והחצי יבשים שרבים מהם אינם מבושלים, אך זה לא דבר מוחלט. הרב רואי מרגלית.
שאלה: יציאה לחו"ל: מוצע לנו לצאת לחו"ל (פולין) לזמן של 36 שעות על מנת ללמוד על השואה, כ-200 תלמידים מהעיר בית שאן. האם מותר לצאת לזמן קצר, או שלא משנה אורך הזמן, והאיסור הוא עצם היציאה?
תשובה: מותר לצאת מהארץ לארבע מטרות: ללמוד תורה, לשאת אישה, להציל ממונו מנכרים, ואדם שהוא יצואן או יבואן. אין לנסוע לפולין בשביל לראות את רשעותם של הגוים, אף-על-פי שזהו צורך לימודי, מפני שאפשר לראות הכל בתמונות, בסרטים ובספרים.
שאלה: כיתוב על מצבות: באירופה לפני מאה שנה ויותר, נהגו לכתוב על מצבות בצד שאנחנו קוראים לו "הצד האחורי" של המצבה - כלומר: לא לכוון הקבר, וכן נהגו שהאותיות בולטות מהאבן, ולא חקוקות בתוכה. האם יש עדיפות בענינים אלה בהלכה או במנהג, והאם בית עלמין רשאי לקבוע כללים בענינים אלה ולכפות מנהג על משפחות הנפטרים?
תשובה: זהו ענין של מנהג בלבד, ובארץ התקבל מנהג חברא-קדישא ירושלים, וכך נוהגים.
שאלה: טלטול מגילה בשבת: א. אם יש חשש שיטלטלו את מגילת אסתר ולכן לא קוראים בשבת, מדוע ספר תורה אין חשש טלטול בשבת? ב. מה מיוחד במגילת אסתר, הרי מגילת קהלת או מגילת שיר השירים כן קוראים בשבת?
תשובה: א. יש הבדל בין הציבור לבין הפרט. קריאת התורה אינה חיוב על הפרט, אלא על מנין יהודים. כשיש ציבור, החשש פחות קיים, מפני שבציבור אנשים מזכירים אחד לשני. אבל במצוות המוטלות על הפרט, כגון: לולב, שופר ומגילה, אין מי שיזכיר לאדם הרוצה לטלטל. ב. מגילות קהלת ושיר-השירים אין חיוב לקרוא, זהו מנהג בלבד, ולכן לא גזרו על זה, מפני שהאדם לא חייב לקרוא בהן.
שאלה: צמידים של גוש קטיף: האם מותר לענוד צמידים של גוש קטיף או של יהונתן פולארד או של יהודי לא מגרש יהודי?
תשובה: אין בזה איסור של לבישת כלי אישה, מפני שזה לא לשם תכשיט, אלא דרך הבעת מחאה, והדבר מותר. בנוגע לחשש "לא ילבש" בצמידים הנ"ל: תשובת הרב זלמן מלמד (אוסר). תשובת הרב רואי מרגלית (בנוגע לצמיד של יהונתן פולארד). תשובת הרב יעקב אריאל. האם יש בעיה לטלטל את הצמידים בשבת? האם הצמיד הוא חוקות הגויים? מה דין צמידים, שרשראות ודיסקיות עם שמות השבויים והנעדרים?
שאלה: כיבוד אב-אם-אשה-בעל בקיום מצוות: לרב שליט"א מס שאלות בידינו בענייני כיבוד אשה בעל הורים א) כשמחלקים המוציא ובעה"ב הוא הבוצע, למי יתן קודם - הוריו וגם שם, מי קודם: אביו או אימו או אשתו? ב) האם ההלכה הנ"ל משתנה כאשר הבן מכובד בבציעת הפת בבית אביו? ג) כנ"ל בסעיפים א-ב לגבי חמיו חמותו ואשתו, מי קודם - כשהוא בעה"ב וכשהוא אורח המכובד בבציעת-הפת? ד) כשבני זוג חותמים על מכתב או ברכה כלשהיא כיצד ראוי לחתום: שם הבעל ואח"כ שם האשה - או להיפך ששם האשה קודם? ה) והאם יש הבדל מי כותב את המכתב - הבעל או האשה? כי שמעתי אומרים (לא דעת תורה, רק שמועה) שהכותב צריך לכתוב שמו באחרונה ותחילה את שם בן זוגו ת ו ד ה
תשובה: כשמחלקים המוציא, אין להפריד בין בעל לאשתו. ולכן אם הבעל ברך וטעם ראשון עליו להקדים את אשתו להוריו. אם הוא חושש לפגיעה בהם למרות הסבריו, עדיף שיתן לאביו לבצוע על הלחם. אפשר גם לתת את פת הבציעה הראשונה לאביו, השנייה לאימו, ורק השלישית והרביעית לו ולאשתו, אלא שאז צריך לומר להורים לא לטעום לפני שהוא יטעם מכיוון שהוא ברך ובזה אין הבדל בין הוריו לחמיו וחמותו. בחתימת מכתב או ברכה ראוי להקדים את שם הבעל ואח"כ את שם האישה. טעם הדבר הוא כפול: גם לכבוד התורה שחייבה את הבעל ביותר מצוות וגם מטעם צניעות לא להבליט את האישה.
שאלה: חזקת בשרי: האם מותר לאכול מאכל חלבי לאחר אכילת מאכל פרווה שנאפה בתנור בשרי בן יומו?
תשובה: מותר לכל הדעות.
שאלה: הוספת מים ליין הקידוש: רציתי לשאול את הרב על מיץ הענבים שבהשגחתו (חברון). הבנתי שהמיץ כשר גם לפי שיטת ה"בית יוסף", ושמעתי שאחוזי המים במיץ הם כאלו שאם מוסיפים מעט מים למיץ - כמו שנהגו רבים בקדוש - אז ברכתו "שהכל", מכיון שאחוזי המים גבוהים. אשמח לדעת אם זה נכון.
תשובה: במיץ יש לפחות חמישים ואחד אחוזים של מיץ ענבים טהור. לדעתי, אם מוסיפים מעט מים, זה לא משמעותי. בנוסף, הטעם למזיגת הכוס במים, מפני שבדורות הקודמים היין היה רק יין ללא מים, ובזה שהוסיפו מים הראו את שבח ארץ-ישראל, שענביה ויינותיה חזקים ומשובחים. כיום, כל היינות שלנו מזוגים כבר, ואין צורך להוסיף מים בקידוש או בברכת המזון. אותו דין יש לגבי פת שבזמן עשייתה הוסיפו לעיסה מלח, ופוסק הרמ"א שבמקרה כזה אין צריך לטבל הפת במלח בזמן הבציעה, מפני שיש כבר מלח.
שאלה: איחור בהכנסת שבת: כמה זמן מותר לאחר את כניסת השבת לאחר הדלקת הנרות?
תשובה: לכתחילה יש לקבל את השבת בזמן כניסת השבת כדי שלא יתרגל אדם לעשות מלאכות אסורות עד לרגע האחרון. אך בשעת הדחק מספיק מס' דקות לפני השקיעה לקבל שבת כדי שתהיה תוספת שבת מינימלית. אמנם לא תמיד זה עוזר כי אם רוב הציבור קיבלו שבת היחיד נמשך אחריהם ממילא. הרב רואי מרגלית.
שאלה: טיסה בתשעה באב: אני רוצה לקנות כרטיס טיסה לישראל, ורציתי לדעת האם מותר לטוס בתשעה באב?
תשובה: כן.
שאלה: סתירה בספר "אם הבנים שמחה": אני מודה שאני מאוד מבולבל קראתי בעיון את ספרו של של הגאון רבי יששכר שלמה טייכטל זי"ע והנה כותב שם בן המחבר הקדמה (חריפה) ושם לקראת הסוף מביא תמליל מביקורו אצל האדמו"ר מחב"ד ושם נאמר לו שאביו היה רחוק מציונות (וייט פון ציונות) אתמהה מה הכוונה ובפרט שקרא קראתי את הספר לאורכו ולרוחבו והנה פלא מצאתי כמה וכמה פעמים את ההגדרה אתחלתא דגאולה שהיא הגדרה הילכתית ציונית מובהקת, א"כ מה פשר ההתבטאות של האדמו"ר.
תשובה: לפי הבנתי, כוונת האדמו"ר מחב"ד היתה שהיה רחוק מקשר עם התנועה הציונית החילונית, שהמושג "אתחלתא דגאולה" לא היה כ"כ בלקסיקון שלה. ר' ידידיה הכהן
שאלה: שייט באוניה בשבת: האם מותר לצאת לשייט באוניה כאשר האוניה יוצאת לפני שבת, אך ידוע כי תשוט גם בשבת עצמה? אם כן, האם מותר לצאת ולחזור מהאוניה בשבת?
תשובה: הראשונים כתבו שאין להפליג באוניה שלושה ימים לפני שבת, מפני שהגוף צריך להתרגל לשייט בים, ויכול להיות שיהיו לאדם בחילות וכדומה, ובזה יתבטל ממצוות עונג שבת. לכן מותר לצאת קודם לזמן זה. ומבחינת הפעל האוניה, אם היא שייכת לגויים, ומפעילים אותה גויים, ויש באוניה גם נוסעים גויים, אין בזה בעיה של חילול שבת ומלאכת גוי בשבת. כאשר האוניה עוגנת בשבת, מותר לצאת ממנה, אך צריך להקפיד לא לטלטל שום דבר בכיסים, ולא ללכת יותר מאלפיים אמה (כקילומטר).
שאלה: נטילת ידיים בנהר: האם ניתן לטבול את הידיים בנחל נהר וייחשב כנטילת ידיים?
תשובה: טבילת ידיים נחשבת כנטילת ידיים לצורך סעודה, בין אם טובל בים, בנהר או במעיין. ולשיטת השולחן-ערוך יברך תמיד "על נטילת ידיים". לאשכנזים יש הבדל: אם הוא טובל ידיו במי-ים או במים שאינם ראוים לשתית כלב, מברך "על טבילת ידיים", אך אם הוא טובל ידיו במים הראוים לשתית כלב (מעין וכדומה) מברך "על נטילת ידיים". משום שבמים שראוים לנטילה מכלי, לא חילקו בנוסח הברכה בין טובל ידיו לנוטל ידיו.
שאלה: כופים על הציבור: האם ניתן לכפות על הציבור לשלם עבור תרופה לחולה סרטן שאינה כלולה בסל הבריאות, כשברור שללא התרופה החולה ימות?
תשובה: אי-אפשר לכפות על הציבור לממן את זה, מפני שגם הציבור צריך שישארו לו אמצעים למחיה. המדינה צריכה לקבוע סדרי עדיפויות מי יקבל את התרופות ומי לא, ועל שאר החולים שלא מקבלים תרופות בסל, אזרחי המדינה נחשבים כאנוסים מלהציל. לדוגמא: אדם שטובע בנהר, ומישהו רואה את זה אך אינו יכול להציל כי זו תהיה סכנה בשבילו לנסות ולהציל, הוא נחשב אנוס מלהציל. כך גם ביחס לחולים שאיננו יכולים לממן להם תרופות בסל התרופות, ואי-אפשר לכפות על זה.
שאלה: עליה לקבר בחודש ניסן: יום האחד עשר חודש של אחותי יוצא מס ימים לפני חג הפסח האם ניתן לעלות לקבר באזכרה במהלך חודש ניסן.
תשובה: לכו"ע מותר לעלות לקבר בחודש ניסן ורק בימי החג וחוה"מ אסור. וכן כתבו גשר החיים וילקוט יוסף ועוד אחרונים, וכן נהגו בירושלים. אך המנהג כיום להקדים לערב ר"ח ניסן. הרב רואי מרגלית.
שאלה: דוא"ל- המשך: הרב ענה בשבוע שעבר, שאם נשלח לי דוא"ל בשבת, צריך להמתין עשרים דקות לאחר צאת השבת, וזה נחשב לשיעור "בכדי שיעשו" (שאלה 11415). מדוע עשרים דקות, הרי הדוא"ל עובר בשניה ממקום למקום?
תשובה: נקטתי זמן סביר עד שהאדם מוציא את השבת, שזה יהיה הזמן שיחכה "בכדי שיעשו".
שאלה: קטניות בפסח: הנני בן לאבא ממוצא פולין ואמא ממוצא תימן. בזמנו אכלו אצל הורי קטניות ונהגנו כפי שנהגו אצל אמי. בהיותי אצל הורי וסמוך על שולחנם שאלתי שאלת רב (רב העיר גבעתיים הספרדי) שאמר לי להמשיך לאכול קטניות בפסח. עברו שנים התחתנתי נולדו ב"ה ילדים ובמשך כל הזמן המשכתי לאכול קטניות בפסח. הורי יבדל"א הפסיקו לאכול קיטניות. אחד מחברי טוען שאני טועה בכך ועלי להקפיד על אי מאכל קטניות בפסח. מה עליי לעשות?
תשובה: מנהג קטניות הוא מנהג עדתי כללי ולא רק משפחתי. גם יהודי מרוקו נוהגים בו. לכן מן הראוי שתנהג כמנהג אבות אבותיך.
שאלה: עשה לך רב: מה אומר למעשה הדין של "עשה לך רב"?
תשובה: כוונת הדין הוא לשני דברים. דבר ראשון, שלא יפסוק אדם לעצמו. דבר שני, שאם הוא הולך ושואל הלכה מרב אחד, ולאחר מכן הוא רוצה ללכת לשאול שוב פעם את אותה שאלה מרב אחר, הוא חייב להודיע שכבר שאל שאלה זו רב פלוני, ופסק לו כך וכך.
שאלה: מחזי כשיקרא?: רצו לראיין אותי לתכנית רדיו. התכנית שודרה בערב, אבל ההקלטה נעשתה בשעות הצהרים. ביקשו ממני להגיד "ערב טוב" ו"לילה טוב" כדי שיחשבו שזהו שידור חי. האם הדבר מותר?
תשובה: היות ובסופו של דבר התוכנית אכן תשודר בערב, וזה אכן יתאים לאמירת "ערב טוב" וכדומה, אין בזה מחזי כשיקרא.
שאלה: קיבלתי מתנות לאביונים ואני לא עני: בפורים קיבלתי ממשהו "מתנות לאביונים" אני לא עני אבל הוא נתן לי ואמר לי להשתמש בזה כאילו אני העני שלו. זה נכון?
תשובה: אם הנותן נתן לאביונים אמיתיים ולך הוא נתן בתורת מתנה אתה יכול להשתמש בכסף.
שאלה: ביעור חמץ בערב פסח: איך מבערים את החמץ בערב פסח השנה שחל בשבת?
תשובה: את בדיקת חמץ עושים באור ליום שישי (יום חמישי בלילה), ושורפים את החמץ ביום שישי בבוקר, עד סוף זמן ביעור חמץ, כמו בשנה רגילה. הסיבה לכך היא כדי שלא יטעו עם הזמנים של שנים רגילות, אבל לא מבטלים את החמץ בזמן הביעור. בשבת בבוקר קמים מוקדם, ובוצעים על לחם-משנה שהוא חמץ. וצריך לגמור לאכול את החמץ עד סוף זמן אכילת חמץ, כפי שמתפרסם בלוחות. אם נשארו לו חתיכות של חמץ, הוא צריך להוציאו מביתו ולזרוק אותו בפח ציבורי, ולומר את נוסח ביטול חמץ. כל זה צריך להעשות עד סוף זמן ביעור חמץ.
שאלה: פסק מיקל של הרמב"ם: האם ניתן לנהוג לפי פסק מיקל של הרמב"ם בשעה שהשו"ע פסק בדבר להחמיר?
תשובה: אם השו"ע פסק לא כהרמב"ם, אין לזוז מדבריו בין להקל ובין להחמיר, מפני שמרן המחבר ידע את דעת הרמב"ם ואף-על-פי-כן לא פסק כמוהו. סימן שרוב חכמי ישראל חולקים עליו. אבל יש עדות שפוסקים תמיד כמו הרמב"ם, בין להקל ובין להחמיר.
שאלה: חגיגות יום העצמאות: מושמעות לאחרונה דעות של רבנים שלא לחגוג השנה את יום העצמאות. מה דעת הרב?
תשובה: א. אני יכול להבין את הגישה של האנשים שלא רוצים השנה לחוג את יום העצמאות, מפני שזו לא המדינה לה ציפינו, מדינה שהיא נגד התורה ונגד התיישבות בארץ ישראל. אבל לדעתי צריך לעשות הבחנה בין עצם קיומה של המדינה, לבין מי שמנהיג אותה בפועל. המדינה היא מעשה אלוקי, כחלק משיבת עם-ישראל לארצו. יש מנהיגים מסוימים שאינם מתנהגים לפי רוח הציונות ולפי טובת עם-ישראל בכללו. מנהיגים כאלו אנחנו צריכים לשאוף להחליף, אבל זה לא שולל את עצם קיומה של המדינה. גם בזמן יציאת מצרים, משה הוציא את כלל ישראל ממצרים, למרות שכתוצאה מזה היו גם מעשים שליליים, כמו חטא העגל וחטא המרגלים. אור וחושך משמשים בערבוביה, ועם זאת, צד הזכות רבה על צד החיוב. עצם קיום המדינה זהו קידוש השם גדול מאוד בעולם, בפרט אחרי הגלות הקשה בה היה חילול השם גדול. המדינה שייכת לכלל ישראל לדורותיו, ויש תופעות שליליות, אך הן חולפות וזמניות. לא נראה לי לשלול הכל בגלל כמה מנהיגים שמתנהגים לא ר. כך כותב האברבנאל לפירושו לתורה (פרשת שופטים), שגם אם מלך ישראל הולך נגד התורה, לא פוקע ממנו דין מלך, ולא דין ממלכה (מדינה), מפני שזו תופעה חולפת. כל זה ביחס כללי, אך ביחס פרטי, אם הוא מחוקק חוק נגד התורה, פוסק הרמב"ם שהחוק מבוטל, וצריך להתייחס לזה כמו אל גזירה. אבל הממלכה (המדינה) נשארת בתוקפה ואינה בטלה.
שאלה: לאכול ולאכול שוב ושוב: אם אני אוכלת משהו ואח"כ מחליטה שאני רוצה עוד מאותו מאכל (עוד ספגטי, עוד תפוח וכד ), אני צריכה לברך שוב?
תשובה: אם החלטת לסיים את האכילה ואח"כ נמלכת לאכול מחדש את צריכה לברך.
שאלה: למה רק שלשה מזמנים?: מדוע אפשר לזמן רק בשלושה ומעלה?
תשובה: כי רק שלושה נקראים רבים.
שאלה: אבלות שלושים המסתיימת בערב פסח: ביום י"ג אדר ב הסתלקה מאיתנו סבתי ע"ה. יום השלושים להסתלקותה יוצא ביום שישי י"ג ניסן. מה דין התספורת והגילוח לאבלים? האם עקב ערב שבת קודש וחג הפסח הסמוך לו מותר להם להתגלח ולהסתפר? מה דין קביעת סעודת השלושים (שיוצא אור לי"ג בניסן) - ערב בדיקת חמץ, האם ניתן להקדים ביום את הסעודה?
תשובה: הבנים של הנפטרת לא יסתפרו עד שיגערו בהם, למרות שעברו שלושים יום, מפני שהם מחויבים באבלות גדולה יותר, והחג לא פוטר אותם מהאבלות שכבר התחילו בה, עד שיגערו בהם. אחי הנפטרת, המחויבים באבלות שלושים בלבד, יכולים להתגלח בערב שבת. ולגבי סעודת השלושים, אפשר לעשותה לאחר בדיקת חמץ.
שאלה: לסרוג בספירת העומר: האם בספירת העומר מותר לסרוג ולתפור בובות לילדים קטנים?
תשובה: מותר, משום שדיני אבילות בימי הספירה אינם חמורים כמו בימי בין המיצרים.
שאלה: גילוח בחג העצמאות: לאור התקרבות חג עצמאותנו האם ישנם מקורות רשמיים להיתר גילוח בה באייר, ומהיכן אסמכתות להצדקת פעולה זו? האם מותר להתגלח בה באייר משום הטענה "עובד ציבור"?
תשובה: להלכה: הרגילים להתגלח, ראוי שיתגלחו לקראת יום העצמאות, כפי שגם לובשים בגדי חג לקראת יום העצמאות. ולגבי תספורת, נראה כי רק מי שנראה לא מכובד בשערותיו, יכול להסתפר לקראת יום העצמאות. אבל מי שנראה ר, רשאי להסתפר ביום העצמאות בלבד, שאז השמחה מבטלת את מנהג האבלות הזה. מקורות: הראשל"צ הרב יצחק ניסים כתב שכל מנהגי האבלות בטלים ביום העצמאות, וביסס דבריו על הפוסקים הסוברים שמי שלא קיים פריה ורביה רשאי להינשא בימים אלו (רדב"ז פר"ח). וכן לגבי תספורת יש שנהגו להסתפר לקראת שבת או ר"ח (רדב"ז, יעב"ץ), וכתב ר"ח פלאג'י שבעירו יש שנעשה להם נס ביום ח' באייר, ויש בי"א באייר, והם נוהגים להסתפר בהם (דבריו הובאו בקובץ הלכות יום העצמאות ויום ירושלים ע' שלד-שמ). ובמיוחד לגבי גילוח, יש יותר מקום להקל, שאין כאן רק חגיגיות אלא ביטול מראה אבלות. לעומתו כתב בשו"ת ישכיל עבדי ו, י, שאין להתיר להסתפר ולישא אשה ביום העצמאות. ומו"ר הרצי"ה היה גוער בבחורים שהיו רגילים להתגלח ונראו אבלים ביום העצמאות, ואמר עליהם: "הכרת פניהם ענתה בם", שאינם שמחים ומודים לה'.
שאלה: נטילת ידים לאחר נעילת נעליים : בשולחן ערוך כתוב שיש לטול ידיים לאחר חליצת נעליים, אבל כידוע רוב האנשים נוטלים גם לאחר נעילה ואף גם לאחר כול מגע בנעליים. 1. מה צריך לטהר בנעליים? 2. האם יש צורך בנטילה לאחר נעילת נעליים? 3. מה בקשר לגרביים, נעליי בד וכדומה? ברכות וכול טוב
תשובה: נוטלים ידיים אחר נגיעה בנעליים מפני שהן מלוכלוכות ונוגעות בארץ (מ"ב ד, מא), ואף יש בהן רוח טומאה (מ"א ושו"ע הרב קכח, כז). ויש לשים לב שפעמים רבות בדבר מטונף יש גם רוח רעה. ולכן, אף שבשולחן ערוך (או"ח ד, יח) כתוב שהחולץ מנעליו צריך נטילה, הכוונה לנוגע, וכך כתב בכף החיים ד, עא, ובתהלה לדוד י"ח. לפיכך הנוגע בנעליים חדשות אינו צריך ליטול ידיים. וכ"כ בבן איש חי תולדות יז. החולץ בלא לנגוע בנעליו, אינו צריך ליטול ידיים, וכך כתבו המגן אברהם ומשנה ברורה ד, מא. (ואמנם בעולת תמיד החמיר משום רוח רעה, אבל נראה שהעיקר להקל, וגם לגבי רוח רעה, יש סוברים שאינה קיימת בזמנינו, וכך דעת הרמב"ם ותוס' ויש"ש).
שאלה: צמידים של יהונתן פולארד: האם מותר ללכת עם צמידים למען פולארד?
תשובה: אם ניכר בעליל שזה לא תכשיט אלא סתם סמל להעברת מסר מותר, אך אם זה נראה כתכשיט אסור משום לא ילבש ויש לבנים להעביר את המחאה בצורה אחרת. הרב רואי מרגלית. תשובות נוספות ביחס לצמידים הנ"ל: תשובת הרב דב ליאור (מתיר). תשובת הרב זלמן מלמד (אוסר). תשובת הרב יעקב אריאל. האם יש בעיה לטלטל את הצמידים בשבת? האם הצמיד הוא חוקות הגויים? מה דין צמידים, שרשראות ודיסקיות עם שמות השבויים והנעדרים?
שאלה: אשכנזי בבית ספרדי בפסח: 1) האם על האשכנזי האוכל בבית ספרדי בפסח לברר מאלו תבלינים הוכנו התבשילים? (שמא אינם לאוכלי קיטניות) 2) האם אפשר לאכול קטניות באם קיים חשש שמא יפגעו בעלי הבית באם לא יאכל אשכנזי מתבשילי קיטניות? 3) על אלו דברים יש להקפיד באכילה בבית ספרדי בפסח וממה צריך להישמר?
תשובה: איסור הקטניות הוא איסור מקובל וידוע אצל אשכנזים וכולם מכירים אותו. ולכן אין היתר לאכול בבית ספרדי קטניות. ויש להכין את המארחים לכך מבעוד מועד ולברר את הדבר. והמארחים לא צריכים להיעלב כי זה לא איזה חומרא של אדם פרטי, אלא איסור ידוע. ובודאי לא ירצו שאורחם האשכנזי יאכל דברים שאסורים לו. ולכן הם יכולים לבשל בשמן שאינו קטניות ותבלינים שאינם קטניות או יפרישו מנה בשבילך בצד וכו'. וכן יש להישמר מלאכול מצה עשירה שאסורה לאשכנזים. הרב רואי מרגלית
שאלה: המשך הלבנת פנים: ביחס לתשובה על הלבנת פנים מול קריאה בתורה, עדיין קשה לי התשובה. גם אם החיוב צריך להתמלאות - החיוב הוא דרבנן וקיים רק במניין, כשהלבנת פנים קיימת בכל מקרה והיא דאורייתא! אודה לרב אם יסביר את הענין ביתר פירוט.
תשובה: אדם כזה לא צריך להתבייש, מפני שאין כוונה לבייש אותו. כל מה שמתקנים אותו זה מצד ההלכה ולא משהו אישי. בבושה "הכל לפי המבייש והמתבייש", ואם לא כיוונו לבייש אותו, אין סיבה שיתבייש. פעם היה לי מקרה של בעל תוקע, שניסה לתקוע בראש-השנה, אבל התקיעות לא יצאו לו. הוא המשיך לנסות עד שהציבור כבר התעצבן, וביקשו ממנו שיתן למישהו אחר. הוא התעקש שהוא רוצה לתקוע והמשיך לנסות. העקשנות הזאת היתה בשביל הכבוד העצמי שלו, ואף אחד מהנוכחים לא התכוון לבייש אותו. ואם הוא התבייש בזה, הוא הביא את זה על עצמו, בזה שלא התאמן והתכונן כראוי. כשזה לא אישי אלא הלכתי, אין סיבה שיתבייש.
שאלה: בדיקת חמץ בפסח בצבא: אני חייל בקבע. האם עלי לבצע בדיקת חמץ במשרד בו אני עובד, האם המשרד נחשב כברשותי בשל כך שאני בעל המפתח ואנשים מבקשים רשותי להיכנס, או שמא המשרד שייך למדינה ולא עלי חלה חובת הבדיקה?
תשובה: חובת הבדיקה על הצבא ונציגיו שהם מפקד המקום והרב הצבאי שמונה לכך. אמנם אם מבחינת המפקד משרדך ברשותך, ואתה אחראי עליו, הרי שאתה יחד עם הרב הצבאי אחראים על הבדיקה במשרד. וגם אם אין אתה נחשב כאחראי על המשרד, מכל מקום מצווה עליך לבער את החמץ שלך ולבדוק אחריו, וכן מצד העריבות של כל ישראל, עליך לדאוג שהאחראים על המקום יקיימו את המצווה לבדוק חמץ ולבערו.
שאלה: כשרות תנור טורבו לפסח: איך מכשירים תנור טורבו לפסח?
תשובה: מנקים אותו היטב מכל ממשות של אוכל שנדבק שם, ואחר-כך מפעילים אותו על העוצמה הכי גבוהה כאשר הוא ריק. וחייבים לקנות תבניות חדשות.
שאלה: סמים וצדקה: האם יש בנתינת צדקה לעני המשתמש בכסף לסיגריות וסמים משום מצוות צדקה?
תשובה: אינך יודע אם בכסף זה הוא ישתמש לעישון. רק אם הוא אומר במפורש שהוא זקוק לכסף ע"מ לעשן אין לתת לו.
שאלה: מקור קביעת מיהו יהודי: מהו המקור וממתי נקבע שהיהדות עוברת רק דרך האם (אמא יהודיה)? האם זהו תורה למשה מסיני, תושב"ע או תקנת ח?
תשובה: התורה קבעה שבכל מקום שקידושין ונישואין לא תופסים כלל, הילד הולך אחר האם. לדוגמא: כתוב שלעבד עברי מותר לתת שפחה כנענית, והוא יכול להוליד ממנה ילדים. אף-על-פי כן, כאשר הוא יוצא כתוב: "האישה וילדיה תהיה לאדוניה, והוא יצא בגפו", כלומר, הילדים של שפחה זו מיוחסים אחריה, מפני שהקידושין שלו בה לא תפסו. אותו הדבר כאשר יהודיה נישאת לגוי, הנישואין האלו לא תופסים, ולכן הילד הולך אחרי האם, והילד הוא יהודי. ונחלקו הראשונים מתי התחיל דין זה. התוספות סוברים שזהו דין שחל ממתן תורה, כמו כל המצוות. אולם הרמב"ן סובר שזה התחיל עוד מתקופתו של אברהם אבינו.
שאלה: פרשת הקטורת: האם אשכנזים נוהגים להגיד את פרשת הקטורת? אם כן מדוע אומרים זאת?
תשובה: גם האשכנזים נווגים לומר את פרשת הקטורת לפני התפילה כשם שאומרים את יתר הפרשיות שהן במקום הקרבת הקרבנות. הסיבה היא משום "ונשלמה פרים שפתינו". אחרי התפילה היו מקומות באשכנז שלא נהגו לומר את פרשת הקטורת אולם בארץ כל האשכנזים נוהגים לאומרה אחר התפילה.
שאלה: שירות כמאבטח בחו"ל: האם מותר לשרת כמאבטח בשגרירויות ישראל בחו"ל?
תשובה: מותר, מפני שזה לצורך המדינה. כמו שלשגריר עצמו מותר לצאת מהארץ, מפני שזהו צורך המדינה, כך גם למאבטח שלו מותר, בגלל אותה סיבה.
שאלה: הברכה על מצה בערב פסח שחל בשבת: כשערב פסח חל ביום שבת. ורוצים לבער את החמץ מערב שבת, האם ניתן לעשות את סעודות השבת במצה מטוגנת ולברך עליה ברכת המוציא.
תשובה: יש סוברים שאם תטוגן בשמן עמוק אפשר לברך עליה המוציא רק אם יאכל ממנה כשיעור קביעות סעודה, אך כיון שיש שסוברים שאם לא מאבדת את צורתה עדיין ברכתה המוציא בכל מקרה יש להסתפק כיון שיוצא בה ידי חובתו בליל הסדר, וממילא יהיה אסור לאוכלה בערב פסח.
שאלה: שידרוג טבעת נישואין: האם ניתן לשנות את טבעת הנישואין לאחר החופה, כגון: להוסיף לה אבנים או עיטורים למיניהם?
תשובה: אין בזה כל בעיה.
שאלה: שימוש באטמור בשבת: האם ישנו איסור לשימוש באטמור בשבת?
תשובה: אם זה מחמם את המים, אסור. לתשובת הרב יעקב אריאל.
שאלה: עקירת עץ תאנה שפירותיו לא טובים: ברצוני לעקור עץ תאנה הנמצא בגינתנו בגלל טיב פירותיו.אמנם ניתן לאכול את פירותיו בדוחק אך הם קשים לא עסיסיים ולא טעימים.העץ בריא מאוד כך שנראה שמדובר בזן גרוע ולא באיזושהי בעיה נקודתית.כרגע העץ מהוה מטרד ברצוני לעוקרו על מנת לטעת עץ פרי חדש.
תשובה: איסור בל תשחית נאסר רק דרך השחתה כפי שמנסח הרמב"ם הל' מלכים פ"ו ה"ח (ועי' גם גמ' בבא קמא דף צא עמוד ב), ולכן אם העץ אינו נותן פירות טעימים בגלל שהוא מזן גרוע וכדו' מותר לעקור אותו.לפני ההחלטה לעקור אותו יש להתייעץ עם איש מקצוע כדי לוודאי שאכן הסיבה שהפרי אינו באיכות טובה אינה בגלל סיבות צדדיות של גידול וכדו'. ב ובברכת התורה והארץ, יואל פרידמן
שאלה: בשר כשר: האם יש בעיה להצטרף לפיקניק (בחוה"מ פסח) שבו יוגש בשר לא כשר ללא דתיים וכשר לדתיים, כאשר כל הכלים חד פעמיים ויש מנגלים נפרדים? האם בשר כשר יקר מבשר לא כשר?
תשובה: יש בעיה, מפני שיש צורך לשים לב בקפדנות שהבשר הכשר והלא כשר לא יתערב, ואם אין שם מי שמשגיח באופן מדוקדק על הבשר, מסתבר שחלק מהבשרים יתערבו. ואפילו אם יהיה שם מי שישגיח, עדיין יש חשש שלאחר שיקחו את הבשרים הם יתערבבו, ורבים יכשלו באכילת בשר שאינו כשר. לכן במצבים כאלה נוהגים לקנות לכולם בשר כשר. אמנם בשר כשר יקר מבשר לא כשר, מפני שצריכים לשוחטו ולבודקו שלא יהיה טרף ואח"כ להוציא ממנו את הדם על ידי מליחה. אבל אין מדובר בפערים גדולים.
שאלה: האם מותר להשמיע מוזיקה בבר מצוה שיוצא בספירת העומר?: א.האם מותר לעשות בר מצווה עם מוזיקה בספירת העומר? ב.האם מותר בראש חודש?
תשובה: אם מסיבת בר מצווה נערכת באותו היום שבו הגיע למצוות, מותר לקיימה כפי שרגילים בכל השנה. ומותר אף לנגן בה בכלי זמר, ואמנם יש מחמירים בזה, וכך כתב בשו"ת מנחת יצחק (א קיא, על פי המבואר בספר דעת קדושים), אולם מנגד רבים הקלו, וכך נפסק בשו"ת אגרות משה (או"ח ב, צה, ואבה"ע א, צז) ומשנה הלכות (ו, קט), ויחווה דעת (ו, לד). כאשר לא ניתן לקיים את מסיבת בר המצווה ביום שהגיע למצוות, מותר לקיים את הסעודה אבל בלא השמעת מוזיקה (וכך כתב בספר שלמי מועד ע' תנד, בשם הרב אוירבאך). ואם יקבעו לסיים מסכת או סדר משניות בתחילת המסיבה, יוכלו להשמיע מוזיקה כפי שהם רגילים בכל שמחת בר מצווה, למרות שאיננה מתקיימת ביום ההגעה למצוות.אבל כשאפשר יש להשתדל מאוד לקיים את המסיבה ביום בר המצווה ממש.
שאלה: לברך מול אמא בלי כיסוי ראש: אמי ואחותי אינן לובשות כיסוי ראש האם מותר לי לברך מולן ברכת המזון?
תשובה: אסור לברך מול אישה שאיננה מכסה את ראשה בין אם היא אשתו, אימו, אחותו או ביתו. במקרה שאי אפשר לדרוש או לבקש שיכסו את ראשן, אפשר לברך כשהפנים מוטות הצידה או כשהעיניים מכוסות בסידור או ברכון וכדו'.
שאלה: שאלת גזל מס : מעביד שלי רוצה לשלם לי חלק מהשכר שסיכמנו עליו כדמי נסיעות אפילו אם אני לא נוסע בפועל, ועל סכום זה אין צריך לשלם מס. האם יש בכך גזל מס?
תשובה: על פניו נראה שיש כאן שקר וגזל. אך כדאי לשאול יועץ מס
שאלה: שותף ושותפה בדירה שכורה: לפני כמה זמן אחותי הזמינה אותי לישון אצלה בדירה שכורה, כשהיא בחדר אחד ובחדר השני יש בחור השוכר איתה את הדירה. כל שאר הדברים (מקלחת ושרותים) הם ביחד. האם היה מותר לי לבוא לישון אצלה?
תשובה: זה שאחותך שוכרת איתו את הדירה, ודאי לכתחילה לא נכון לעשות זאת, אף-על-פי שיש להם חדרים נפרדים. לדעתי, גם את אל תישני שם.
שאלה: פתקים בכותל המערבי: מהיכן הנוהג לשים פתקים בכותל המערבי?? האם יש בזה עניין (מותר אסור)???
תשובה: מנהג זה אינו שייך לתחום ההלכה, ואיני בטוח שמקורו בגדולי ישראל. אני אישית מעולם לא הנחתי פתק בין אבני הכותל.
שאלה: הלכות גזל: ידוע שאסור לסייע לגזלן, האם מותר לבצע תיקון במוצר גזול לאחר שנקנה ע"י צד שלישי, והצד השלישי פונה אליי כדי שאבצע בו תיקון זה?
תשובה: לצד שלישי מותר לתקן ולהתעסק עם החפץ, אך עדיף להמנע מזה, ותשתדל להתחמק מתיקונו.
שאלה: האם סיפור חלום יכול להיות לשון הרע?: חלמתי שמישהו מסויים עשה מעשה שלילי, האם מותר לי לספר על החלום לאחרים, או שמא יש בכך לשון הרע או אבק לשון הרע?
תשובה: אל תספרי.
שאלה: ברכת אשר יצר: מה דינו של אדם שמבקר בבית הכסא בתדירות מאוד גבוהה (בערך כל 25 דקות), האם צריך לברך ברכת אשר יצר בכל פעם?
תשובה: אם הוא מרגיש שהוא גמר וגופו נקי, שיברך, אף-על-פי שיודע בוודאות שבעוד כמה זמן יכנס לבית הכסא שוב. אך אם הוא יצא אבל מרגיש שהוא לא גמר, שלא יברך.
שאלה: שמו של משה: שמו של משה רבינו ניתן לו ע י בת פרעה, מה היה השם שניתן לו ע י הוריו?
תשובה: טוביה. (שמות רבה א') ר' ידידיה הכהן
שאלה: אבן פינה בבית חדש: האם יש הלכה מיוחדת הקשורה בהנחת אבן פינה לבית חדש?
תשובה: לא.